Α.Ο. Ταταύλα

Ο **Α.Ο. Ταταύλα** είναι ελληνικό αθλητικό σωματείο που ιδρύθηκε το 1968 στην Αθήνα. Εχει όμως τις ρίζες του στον ομώνυμο σύλλογο που είχε ιδρυθεί στα Ταταύλα της Κωνσταντινούπολης με την ονομασία «Α.Σ. Ταταύλα» (όπως και η ΑΕΚ) από τους Μενέλαο Καροτσιέρη και Γιασουμή Σκέντρη, έπειτα τη συγχώνευση των συλλόγων Γυμναστικός Σύλλογος «Ηρακλής» (1896) και Φιλεκπαιδευτική Αδελφότητα «Η Πρόοδος» (1899) και με χρώματα μαύρο και άσπρο.

Ο αρχικός σύλλογος της Πόλης που συνεχίζει και ως σήμερα, το 1929 αναγκάστηκε να αλλάξει το όνομα του σε Kurtuluş Gençlik Kulübü. Τα Σεπτεμβριανά του 1955 ανάγκασαν χιλιάδες Ελληνες να εγκαταλείψουν την Κωνσταντινούπολη και το 1968 ιδρύθηκε παράρτημα του συλλόγου στην Αθήνα με την ονομασία «Α.Ο. Ταταύλα», αρχικά στα Πατήσια και έπειτα στο Παλαιό Φάληρο. Εκεί εδρεύει μέχρι σήμερα, διαθέτοντας ιδιόκτητα γραφεία και αθλητικούς χώρους. Διαθέτει τμήματα σε πέντε αθλήματα: καλαθοσφαίρισης, επιτραπέζιας αντισφαίρισης, ποδοσφαίρου σάλας (5x5), ποδόσφαιρο, τένις και αγωνιστικού μπριτζ, ενώ διέθετε και βόλεϊ.

Με πλούσια κοινωνική, καλλιτεχνική και πάνω απ' όλα αθλητική δράση ο σύλλογος στην μακρόχρονη πορεία του ανέδειξε αξιόλογους αθλητές, καλλιτέχνες και ανθρώπους των γραμμάτων, όπως τους ολυμπιονίκες αδερφούς Γεώργιο και Νικόλαο Αλιμπράντη. Συνολικά στον σύλλογο υπάρχουν περίπου 500 αθλητές.

## Ιστορικό
### Κωνσταντινούπολη 1896-1922: «Ηρακλής» και «Πρόοδος»
Το 1878 στα Ταταύλα της Κωνσταντινούπολης ο νεαρός Μενέλαος Καροτσιέρης, άρχισε να γυμνάζεται σε αυτοσχέδια μονόζυγα που στήριξε σε δύο κυπαρίσσια και σύντομα μαζί με άλλους αθλητές που προπονούσε στεγάστηκαν το 1882 σε κτήριο που τους παραχώρησε η κοινοτική Σχολή Ταταούλων. To 1896 ίδρυσαν το σωματείο Αθλητικός Γυμναστικός Σύλλογος Ηρακλής. Ο Ηρακλής σύντομα μετακόμισε στο μετακόμισε νέο επιβλητικό οίκημα της *Παιδαγωγικής Σχολής* που χρηματοδότησε ο Βασίλειος Ζαχάρωφ. Ο *Α.Σ. Ηρακλής Ταταούλων* συμμετείχε στην μεγαλύτερη μικρασιατική αθλητική διοργάνωση Πανιώνιοι Αγώνες 5 φορές (1904-1908). Αργότερα ο Ηρακλής ενώθηκε με την ΦΑ Πρόοδο που ιδρύθηκε το 1899 και δημιούργησαν τον *ΑΣ Ταταύλα*. Ο σύλλογος έως το 1900, στην Οθωμανική Τουρκία, διαπρέπει στις αθλητικές διοργανώσεις με τμήματα μπάσκετ, βόλλεϋ, ποδόσφαιρο, τέννις, πιγκ- πογκ, πάλη, ποδηλασία, ενόργανη γυμναστική κ.λ.π.

μικρογραφία|δεξιά|200px|Ο Ηρακλής Ταταύλων

Η Ολυμπιακή επιτροπή καλεί τους αθλητές του συλλόγου Ηρακλή στους ενδιάμεσους Ολυμπιακούς Αγώνες του 1906 που διεξάγονται στην Αθήνα. Στους Ολυμπιακούς Αγώνες του 1906 στην Αθήνα, στεφανώθηκαν οι ολυμπιονίκες στο πένταθλο και στην αναρρίχηση επί κάλω Αλιμπράντης Γεώργιος και Αλιμπράντης Νικόλαος (Στο πένταθλο και ο Γεώργιος, στην αναρρίχηση επί κάλω ο Νικόλαος). Μέχρι τα μέσα του 1900, κατείχε αξιόλογη θέση ανάμεσα σε όλα τα σωματεία στην Τουρκία, διαθέτοντας τμήματα μεταξύ άλλων μπάσκετ, βόλεϊ, ποδοσφαίρου, τένις, πιγκ-πογκ, πάλης, ποδηλασίας και ενόργανης γυμναστικής.

Από το 1910 ως το 1922 και την Μικρασιατική Καταστροφή οι *Πανκωνσταντινουπόλειοι Αγώνες* διεξήχθησαν 23 φορές, με κάθε χρόνο κάποιος σύλλογος να αναλαμβάνει την διοργάνωση (σε αντίθεση με τους Πανιώνιους Αγώνες που διοργάνωνε μόνο ο Πανιώνιος). Ο Ηρακλής ήταν από τους συλλόγους της Πόλης που έδινε το παρόν και διοργανωσε μια από τις πρώτες διοργανώσεις. Η πρώτη διοργάνωση διεξήχθη υπό την αιγίδα του ΣΕΓΑΣ, συνεπικουρούμενου από την *Ενωση Αθλητικών Συλλόγων Κωνσταντινούπολης* (όπως και οι επόμενες) και με διοργανωτή το 1910 τον παλιότερο Ρωμαίικο Σύλλογο, Άρη Μεγάλου Ρεύματος (25 Ιουλίου - 1 Αυγούστου 1910) και την συμμετοχή του Αχιλλέα Κωνσταντινούπολης, Φειδιπίδη Μεσοχωρίου, Ιάσωνα Πέρα, Ηρακλή Ταταύλων, Ερμή Πέρα (ιδρ. 1877) και Θησεα Βαφειοχωρίου. Τα *Αρτεμήσια* διοργανώθηκαν το 1922 αλλά δεν συνεχίστηκαν ενώ τον Μάιο 1922 διεξηχθησαν οι 1οι Διεθνείς Αθλητικοί Αγώνες Κωνσταντινούπολης (και τελευταίοι) στο Στάδιο Ταξίμ.
Παράλληλα, ο Ηρακλης από το 1911 αρχίζει και η ποδοσφαιρική δραστηριότητα.

### Μετά το 1922: υποχρεωτική αλλαγή ονομασίας
Η πλούσια και γεμάτη επιτυχίες δραστηριότητα της ομάδας συνεχίστηκε έως και τη Μικρασιατική Καταστροφή, οπότε και μετονομάστηκε σε *Αθλητικός-Γυμναστικός Σύλλογος Ταταούλων*. Η Μικρασιατική Καταστροφή του 1922 έφερε διωγμούς στους Ελληνες της Πολης με αποτέλεσμα ο πληθυσμός της να μειωθεί σημαντικά και πολλοί αθλητές τότε εγκατέλειψαν την Κωνσταντινούπολη και εγκαταστάθηκαν στην Ελλάδα. Τον Αύγουστο 1923 έχει καταγραφει τουρνουά ποδοσφαίρου ανάμεσα στον ΑΣ Ταταύλα, τον Ηφαιστο Κων/λης, το Πέρα Κλουμπ και τον Φωστήρα Κων/λης. Τα χρόνια που ακολούθησαν από τη Μικρασιατική Καταστροφή το 1922, αλλά και το 1929 που κάηκαν τα Ταταύλα από εμπησμό των Τούρκων (η πυρκαγιά μετέτρεψε τα περίπου 500 ξύλινα σπίτια σε στάχτη) επέδρασαν καταλυτικά, καθώς ήδη πολλοί Έλληνες είχαν φύγει για να εγκατασταθούν στην Ελλάδα. Ο ιδρυτής Μενέλαος Καροτσιέρης έφυγε το 1927 για την Αθήνα, όπου αναδείχθηκε σε πρόεδρο της Ελληνικής Ομοσπονδίας Πάλης.

Μετά την αναχώρηση του Καροτσιέρη αναλαμβάνει νέος πρόεδρος ο Γιασουμής Σκένδρης, που φρόντισε να συνεχίσει το έργο του προκατόχου του.

Στα αποκαΐδια χτίστηκε η νέα συνοικία που πήρε το όνομα **Κουρτουλούς ** (Kurtuluş). Το κτίριο του συλλόγου ως εκ θαύματος σώζεται και εξαναγκάζεται να αλλάξει όνομα το 1934 και να γίνει Κουρτουλούς Σπορ και τα χρώματα του από μαύρο-άσπρο που ήταν, αλλάζουν σε μαύρο-κόκκινο υπό την πίεση των τουρκικών αρχών. Η ομάδα με το όνομα αυτό δίνει αγώνες και με τις ελληνικές ομάδες που άρχισαν να επισκέπτονται την Κωνσταντινούπολη μετά το σύμφωνο φιλίας Βενιζέλου – Ισμέτ Ινονού το 1930. Το 1931 ανέλαβε το σύλλογο ο Διονύσης Σακαλάκης, ο οποίος συνέβαλε στην αθλητική και πνευματική του άνθηση.

Στην εφημερίδα «Αθλητικός Τύπος» της 27/11/1931 καταγράφεται η συμμετοχή της Κουρτουλούς Κουλουμπού σε τουρνουά ποδοσφαίρου, μαζί με άλλους συλλόγους ομογενών καθώς και τουρκικές ομάδες. Σε αγώνα με το Πέρα Κλουμπ, που τελικά κέρδισε με 3-0, η Κουρτουλούς (όπως αναγράφει η εφημερίδα «Αθλητικά Χρονικά» στις 21/2/1934»), αγωνίστηκε με τους: Μαρκάκης, Ασμανίδης, Μανιάτης, Νίκος, Φίλιππας, Ζουχτής, Άνθιμος, Πολυγενίδης, Τάλτσος, Αλέκος, Μελετίου.

Η σύνθεση της Κουρτουλούς όπως την αναφέρει στις 22-6-1933 η εφημερίδα «Αθλητικά Χρονικά», με αφορμή τον αγώνα που έδωσε ο Απόλλων Σμύρνης στην Κωνσταντινούπολη και κέρδισε με 2-1, ήταν: Ιγγλέσης, Ιρεμίας, Μιτσούλης, Βιγγόπουλος, Χατζησάββα, Ξίλης, Ροσετό, Γκογκόνης, Ισκανδέρ, Ζατζόπουλος Ι, Χατζόπουλος ΙΙ.

Τα πρόσωπα που έπαιξαν καταλυτικό ρόλο στην περίοδο αυτή ήταν ο Γιασουμής Σκένδρης και ο Διονύσιος Σακαλάκης (έπαιξε μπάσκετ στην Εθνική ομάδα της Τουρκίας με την οποία συμμετείχε στους Ολυμπιακούς Αγώνες του Βερολίνου το 1936), με τον Α. Γ. Σ. Ταταούλων να ιδρύει τμήματα μπάσκετ, βόλεϊ, πάλης, ποδηλασίας, πυγμαχίας, σκακιού με ιδιαίτερη έμφαση στον κλασικό αθλητισμό. Ο Σακαλάκης ήταν και καλαθοσφαιριστής και η ομάδα μπάσκετ κατακτούσε επί επτά χρόνια το πρωτάθλημα μπάσκετ της Πόλης (1938-1944 και 1946-1947). Μάλιστα, η τουρκική Ομοσπονδία Μπάσκετ τον κάλεσε να συμμετάσχει στην εθνική ομάδα με την οποία συμμετείχε στους Ολυμπιακούς Αγώνες του Βερολίνου, το 1936.

Επόμενη μορφή του συλλόγου ήταν ο διάδοχος του Σακαλάκη, όταν αυτός στρατεύτηκε, ο Σέρβος στην καταγωγή Απόστολος Άντζιους, που για 50 χρόνια προσέφερε ανιδιοτελώς τις προπονητικές του υπηρεσίες στο μπάσκετ.

Το 1967 η ομάδα εφήβων μπασκετ κατακτά το πρωτάθλημα Τουρκίας με προπονητή τον Μίμη Αράπογλου. Στον σύλλογο αγωνίστηκε και ο Μηνάς Γκέκος που αργότερα έπαιξε στο ελληνικό πρωτάθλημα.

Σήμερα ο Α.Σ. Ταταούλων (πλέον Κουρτουλούς) είναι ένας από τους δύο εναπομείναντες ελληνικούς αθλητικούς συλλόγους της Πόλης (ο άλλος είναι ο Αθλητικός Σύλλογος Πέραν, πλέον Μπέγιογλουσπορ), με τμήματα πετοσφαίρισης, καλαθοσφαίρισης και ποδοσφαίρου σε ερασιτεχνικό επίπεδο.

## Ίδρυση στην Αθήνα
### Τα πρώτα χρόνια
Ύστερα από τα Σεπτεμβριανά το 1955 αρχισε η σταδιακή συρρίκνωση του ελληνικού στοιχείου στην Κωνσταντινούπολη. με αποτέλεσμα πολλοι να προσφύγουν στην Αθήνα. Το 1968 δημιοργήθηκε μια άτυπη ποδοσφαιρική συνοικιακή ομάδα με μικρούς ποδοσφαιριστές του Πεδίου Άρεως και της Λεωφόρου Αλεξάνδρας, μεταξύ αυτών ο Ρωμύλος Φωτιάδης γιος του Ταταυλιανού Γεωργίου Φωτιάδη που μαζί με τον συμπατριώτη του Ταταυλιανό Στέφανο Κωνσταντινίδη συμφώνησαν να αγοράσουν εμφανίσεις στα παιδιά και να ονομαστεί η ομάδα αυτή *Ταταύλα*. Έκαναν ένα βήμα ακόμα περισσότερο, νοίκιασαν ένα διαμέρισμα δύο δωματίων στην οδό Μουστοξύδη 17 τοποθέτησαν ένα τραπέζι πινγκ πονγκ, ως δεύτερο άθλημα για τους νέους της ομάδας.

Ο Γιάννης Χάλκος έσπευσε να βοηθήσει την ομάδα, να οργανώνει και να κανονίζει φιλικούς αγώνες με αντίστοιχες ομάδες της περιοχής, είδηση που δημοσιεύθηκε σε Κωνσταντινουπολίτικη εφημερίδα, την οποία διάβασαν παλαιοί Ταταυλιανοί, οι οποίοι έσπευσαν να στελεχώσουν και να βοηθήσουν την προσπάθεια αυτή. Σύντομα με τη συλλογή 28 υπογραφών κατατέθηκε προς έγκριση στο Πρωτοδικείο το καταστατικό του συλλόγου **Αθλητικός Όμιλος Ταταύλα Κωνσταντινουπόλεως**, και έτσι ο σύλλογος απέκτησε οντότητα. Το 1969 έρχεται η πολυπόθητη επίσημη αθλητική αναγνώριση. Όμως και πάλι σύμφωνα με τον τότε ισχύοντα αθλητικό νόμο δεν ήταν δυνατό ποδοσφαιρική ομάδα που δεν είχε δικό της γήπεδο να έχει τη δυνατότητα να ενταχθεί στα ερασιτεχνικά ποδοσφαιρικά πρωταθλήματα της ΕΠΣ Αθηνών.

Απέμεινε ήταν να πείσουν τις αρχές πως λόγω ειδικών συνθηκών αποτελούσαν εξαίρεση. Τότε ένας παλιός ποδοσφαιριστής του συλλόγου ο Μάριος Μεϊμαρίδης λόγω των προσωπικών του γνωριμιών με την κυβέρνηση κατορθώνει και πείθει τον υφυπουργό αθλητισμού Ασλανίδη αναλύοντας του την ιστορία του Α.Γ.Σ. Ταταούλων να εντάξει τον σύλλογο κατ΄ εξαίρεση. Συγκινημένος από αυτά που άκουσε ο Υφυπουργός δίνει την εντολή στους αρμόδιους και έτσι ποδοσφαιρική ομάδα γίνεται δεκτή στην ερασιτεχνική Ποδοσφαιρική Ομοσπονδία.

Δημιούργησε και τμήμα μπάσκετ (με τη βοήθεια της ΑΕΚ, η οποία παραχωρεί το ανοιχτό γήπεδο μπάσκετ), όπου τις πρώτες χρονιές την ομάδα αποτελούσαν παλιοί αθλητές της Πόλης. Φιλοξενήθηκε για λίγο χρονικό διάστημα στο σύλλογο Κωνσταντινουπολιτών στην Καλλιθέα και σύντομα απέκτησε την έδρα του στα Πατήσια στην οδό Μοσχονησίων 4. Ήταν ένας ημιυπόγειος χώρος, που τοποθετήθηκαν δύο τραπέζια πινγκ πονγκ και δημιουργήθηκε η πρώτη παιδική ομάδα, η οποία μάλιστα το 1972 κατέκτησε το πρωτάθλημα Ελλάδος.

Όσο περνάει ο καιρός οι παλιοί αθλητές του συλλόγου της Πόλης που έρχονται για εγκατάσταση στην Αθήνα συμβάλουν στην ανοδική πορεία των αθλητικών τμημάτων, πολλές φορές μάλιστα συμμετέχουν και στις αντιπροσωπευτικές ομάδες.

Το 1980 ο σύλλογος θα μεταφερθεί στο Παλαιό Φάληρο. Ο σύλλογος αυτός συσπείρωσε όσους ήρθαν στην περιοχή από τους διωγμούς στην Τουρκία, και τους έδωσε μια αθλητική διέξοδο, συνεχίζοντας έτσι την αθλητική δραστηριότητα στη Μητέρα Πατρίδα, συσπειρώνοντας γύρω του όλη την ομογένεια της Κωνσταντινούπολης.

Για πολλά χρόνια ο σύλλογος και σε όλες τις αθλητικές του δραστηριότητες σημειώνει επιτυχίες εντός και εκτός συνόρων και παράλληλα έχει πολιτιστικό και επιμορφωτικό έργο. Η αίθουσα επάθλων, στην ουσία ένα αθλητικό μουσείο, ονομάστηκε *Ζαχάρωφειος*, αίθουσα προς τιμή του μεγάλου ευεργέτη του Ταταυλιανού Βασιλείου Ζαχάρωφ.

Τα ιδρυτικά μέλη ήταν: Γιώργος Φωτιάδης, Γιώργος Χάλκος, Στυλιανός Λάγιας, Μάριος Χάλκος, Γιάννης Χάλκος, Ιωακείμ Λάγιας, Αλέξανδρος Κουρουκλής, Χαρ. Ρωσσίδης, Στεφ. Κωνσταντινίδης.

Στην Κωνσταντινούπολη συνεχίζει να υφίσταται η ομάδα **Κουρτουλούς**, που αποτελεί συνέχεια του ΑΓΣ Ταταύλα και διατηρεί καλές σχέσεις με το σύλλογο στην Ελλάδα και κάθε χρόνο σχεδόν διεξάγεται κάποιο φιλικό ποδοσφαιρικό παιχνίδι μεταξύ τους είτε στην Αθήνα είτε στην Κωνσταντινούπολη.

## Τμήματα του συλλόγου
**Πινγκ-Πονγκ**
Η ομάδα του πινγκ-πονγκ επί σειρά ετών έβγαινε πρωταθλήτρια Ελλάδος, και την στελέχωσαν οι Κωνσταντινουπολίτες Αλέκος Δέσης, οι αδερφοί Πλακωτάρη και ο Βασίλης Καραγατσίδης. Αρχικά ονομάζονταν ως *Πέρα Ταταύλα* (αυτονομήθηκε ο ΑΣ Πέρα σύντομα) και κατέκτησε τον πανελλήνιο τίτλο 1978-79, για να ακολουθήσουν άλλα 8 πρωταθλήματα με την ονομασία *ΑΟ Ταταύλα*, αλλά και 17 από τον Α.Σ. Πέρα Αθηνών (παράρτημα του Α.Σ. Πέρα της Πόλης)

**Μπάσκετ**
Στο μπάσκετ, που φιλοξενήθηκε στο γήπεδο της ΑΕΚ , τα πρώτα χρόνια πρόσφεραν τις υπηρεσίες τους ως προπονητές ο Μιχάλης Τσοτσόλης αθλητής του συλλόγου στην Πόλη και αργότερα ο Μιχάλης Αναστασιάδης, μπασκετμπολίστας του Α.Σ.Πέρα της Πόλης και ο Δημήτριος Αράπογλου. Οι Κωνσταντινουπολίτες που στελέχωσαν την ομάδα ήταν ο Δημήτρης Αράπογλου, ο Γιώργιος Βράνης, Φραγκίσκος Ρούσσος, Δημήτρης Γεωργιάδης, ο Ακύλας Μιστιλίογλου, ο Τόκας, ο Μούτσογλου, ο Αλέκος Παπαδόπουλος και άλλοι.

Το 2019 επέστρεψε στην Α' ΕΣΚΑΝΑ 

**Ποδόσφαιρο**
Στο ποδόσφαιρο ο σύλλογος ξεκίνησε από την Γ' Κατηγορία της ΕΠΣ Αθηνών το 1969-70. Το 1973-74 αγωνίστηκε στον Α' όμιλο της Γ' Κατηγορίας (με αντιπάλους την Αρμενική Αθηνών, Νίκη Πλάκας, Α.Σ. Ολυμπιακός Λαυρίου, Α.Ο. Τερψιθέα Γλυφάδας κ.α.). Το 1975-76 για πρώτη φορά στην ιστορία του κέρδισε την άνοδο για την Β' ΕΠΣ Αθηνών. Ετσι το 1976-77 αγωνίστηκε στην Β' Κατηγορία, στον 2ο όμιλο, κόντρα σε ιστορικές ομάδες όπως ο Α.Ο. Αστέρας Εξαρχείων και ο Α.Ο. Ελληνικών Ναυπηγείων και κατάφερε να παραμείνει και για τις επόμενες περιόδους.

Εργάστηκαν ως προπονητές ο Κοντίδης παλιός προπονητής της Γαλατασαράι, μετέπειτα ο Μιχάλης Μαρκουτζάς παλιός τερματοφύλακας του Βεφά, αργότερα δε ο Νίκος Καζαντζόγλου ποδοσφαιριστής του Α.Σ. Πέρα της Πόλης. Τα πρώτα χρόνια έπαιξαν στην ομάδα ο Αλέκος Ψωμιάδης, τερματοφύλακας του Α.Σ. Πέρα της Πόλης, ο Φαίδων Βεϊρής, ο Αντώνης Βαρελόπουλος και οι αδελφοί Καζαντζιόγλου, ο Μαγδάκης, όλοι γνωστά ονόματα του ποδοσφαίρου της Πόλης .

Την σεζόν 2023-24 στη Γ' ΕΠΣ Αθηνών η σύνθεση ήταν η εξής: Φραγκίσκος (τερμ.), Ζαχαρίας, Πρίφτης), Βούρος, Γιαννόπουλος, Μιχαλόπουλος, Μουκας, Νίνε, Σίμος, Γιαννακούρος, Προμπονάς, Λουλας, Παγουρας, Καλογιαννης, Αμπέλ.

Την σεζόν 2024-2025 η ομάδα κατάφερε να ανέβει στην Β Κατηγορία της Ε.Π.Σ. Αθηνών αφού κέρδισε σε αγώνα μπαράζ τον Ιπποκράτη Περιστερίου.

**Πετοσφαίριση**
Τη διετία 1982-1984 διεκδίκησε την άνοδο στην Α' Εθνική ανδρών στο βόλεϊ. Στα πρώτα βήματα του βόλεϊ μεταξύ των άλλων από τους πρώτους που εργάστηκαν ήταν ο Κώστας Αμπελάς ως προπονητής (επανίδρυσε το τμήμα βόλεϊ ανδρών του Ολυμπιακού το 1960, πρωταθλητής Ελλάδας το 1969). Η ομάδα ανδρών αγωνίζονταν στο τοπικό μέχρι και τη σεζόν 2015-16.

## Σημαντικοί αθλητές
*  Μιχάλης Αναστασιάδης, μπάσκετ
*  Μιχάλης Τσοτσόλης, μπάσκετ
*  Δημήτριος Αράπογλου, μπάσκετ
*  Νίκος Καζαντζόγλου, ποδόσφαιρο
*  Αλέκος Ψωμιάδης, ποδόσφαιρο
*  Φαίδων Βεϊρής, ποδόσφαιρο
*  Αντώνης Βαρελόπουλος, ποδόσφαιρο
*  Γιάννης Καπράλος, ποδόσφαιρο 

*  Μιχάλης Μαρκουτζάς, ποδόσφαιρο
*  Αλέκος Δέσης, πινγκ-πονγκ
*  Βασίλης Καραγατσίδης, πινγκ-πονγκ
*  Κώστας Αμπελάς, βόλεϊ 

## Πρόεδροι
*  Γιώργος Φωτιάδης
*  Γιάννης Γλύψης
*  Δημήτριος Αράπογλου
*  Θωμάς Αρβανιτίδης

## Έμβλημα
Το έμβλημα του συλλόγου είναι το ίδιο με αυτό του συλλόγου Κουρτουλούς που εδρεύει στην Πόλη: μαύρες και κόκκινες ρίγες. Ο σύλλογος στο σήμα του χρησιμοποιεί ως έτος ίδρυσης το 1896 του Ηρακλή.

## Τίτλοι
* Πετοσφαίριση Ανδρών
** Β' Εθνική: 1982-83, 1983-84, 2010-11
** Α' ΕΣΠΕΔΑ: 2007-08
* Μπάσκετ Ανδρών
** Β' ΕΣΚΑΝΑ: 2018-19
** Δ' ΕΣΚΑΝΑ: 2003-04
* Πινγκ Πονγκ
** Διασυλλογικό πρωτάθλημα Ελλάδας επιτραπέζιας αντισφαίρισης ανδρών: 9 τίτλοι

## Έδρα
Ο σύλλογος διαθέτει ιδιόκτητες αθλητικές εγκαταστάσεις στο *Βυζαντινό Αθλητικό Κέντρο* στον Άλιμο, ενώ η ποδοσφαιρική ομάδα έχει σαν έδρα της το γήπεδο «Σωτήρης Αγγελόπουλος» στο Παλαιό Φάληρο.

## Παραπομπές


## Πηγές
* Αθλητικός Συλλόγος Ταταούλων Κωνσταντινούπολης
* Η αθλητική δράση των Ελλήνων στα Ταταύλα της Κωνσταντινούπολης

## Εξωτερικοί σύνδεσμοι
* Επίσημος ιστότοπος συλλόγου
* ΙΣΤΟΡΙΑ ΤΟΥ ΣΥΛΛΟΓΟΥ tatavlasc.gr
* Σύλλογος Αθήνας

Κατηγορία:Αθλητικοί σύλλογοι Αθήνας
Κατηγορία:Ποδοσφαιρικές ομάδες Ελλάδας
Κατηγορία:Ελληνικοί σύλλογοι καλαθοσφαίρισης
Κατηγορία:Ελληνικοί σύλλογοι πετοσφαίρισης
Κατηγορία:Ελληνικοί σύλλογοι αντισφαίρισης
Κατηγορία:Ελληνικοί σύλλογοι επιτραπέζιας αντισφαίρισης
Κατηγορία:Ελληνικοί σύλλογοι μπριτζ
Κατηγορία:Ιδρύσεις αθλητικών συλλόγων το 1896
Κατηγορία:Ιδρύσεις ομάδων καλαθοσφαίρισης σε άγνωστο έτος